Muutettu ehdotus: EUROOPAN PARLAMENTIN JA NEUVOSTON DIREKTIIVI yhteisön taloudellisten etujen rikosoikeudellisesta suojaamisesta (komission EY:n perustamissopimuksen 250 (2) artiklan nojalla esittämä )

2001/0115 (COD)

Muutettu ehdotus: EUROOPAN PARLAMENTIN JA NEUVOSTON DIREKTIIVI yhteisön taloudellisten etujen rikosoikeudellisesta suojaamisesta

1. Taustaa

Ehdotus toimitettu neuvostolle ja Euroopan parlamentille [KOM(2001) 272 lopullinen - 2001/0115/COD] [1] EY:n perustamissopimuksen 280 artiklan 4 kohdan mukaisesti // 30.5.2001

[1] EYVL C 240 E, 28.8.2001, s. 125.

Tilintarkastustuomioistuimen lausunto [2] // 8.11.2001

[2] EYVL C 14, 17.1.2002, s. 1.

Euroopan parlamentin lausunto, ensimmäisessä käsittelyssä [3] // 29.11.2001

[3] EYVL C 153 E, 27.6.2002.

2. Komission ehdotuksen tarkoitus

Euroopan yhteisön perustamissopimuksen 280 artiklan nojalla yhteisöllä on valtuudet toteuttaa toimenpiteitä yhteisön taloudellisten etujen suojaamiseksi tehokkaasti ja yhdenmukaisesti kaikissa jäsenvaltioissa. Näille eduille petoksista ja kansainvälisestä talousrikollisuudesta aiheutuvan vahingon laajuus edellyttää kuitenkin nykyisen lainsäädännön pikaista lujittamista erityisesti siksi, että Euroopan unionista tehdyn sopimuksen VI osaston mukaisesti hyväksyttyjen oikeudellisten välineiden ratifiointi jäsenvaltioissa on viivästynyt huomattavasti. Vaikka Euroopan yhteisöjen taloudellisten etujen suojaamista koskeva vuoden 1995 yleissopimus ja siihen liittyvät vuonna 1996 tehdyt pöytäkirjat vihdoin on ratifioitu ja voivat lopultakin tulla voimaan, vuoden 1997 pöytäkirjaa ei vieläkään ole ratifioitu kaikissa jäsenvaltioissa. Komission ehdotuksella, jossa toistetaan kaikki mainituissa asiakirjoissa olevat määräykset rangaistavaksi teoksi saattamisesta, vastuusta, seuraamuksista ja yhteistyöstä komission kanssa, on erityisesti se etu, että sen ansiosta voidaan käyttää EY:n perustamissopimuksen mukaisia valvontamekanismeja ja valvoa yhteisön säädösten asianmukaista saattamista osaksi kansallista lainsäädäntöä ja sen soveltamista jäsenvaltioissa.

3. Komission lausunto parlamentin tarkistuksista

Euroopan parlamentin ensimmäisessä käsittelyssä tekemistä 20 tarkistuksesta (niistä 31:stä joita parlamentille ehdotettiin) komissio voi hyväksyä neljä kokonaan ja yhden osittain. Komission ehdotukselle valittu muoto ja oikeusperusta eivät mahdollista parlamentin muiden tarkistusten hyväksymistä, vaan niiden poliittista ja oikeudellista merkitystä olisi arvioitava mieluummin jossain muussa yhteydessä.

3.1. Komission hyväksymät tarkistukset

Direktiiviehdotuksen johdanto-osaan tehdyistä tarkistuksista komissio hyväksyy tarkistuksen 2, jossa muistutetaan EY:n perustamissopimuksen uuden 280 artiklan 4 kohdan tavoitteesta, sekä tarkistuksen 11, jossa täsmennetään, että säädöksestä tulee erottamaton osa yhteisön säännöstöä, joten se olisi otettava osaksi ehdokasvaltioiden lainsäädäntöä.

Lisäksi voidaan hyväksyä tarkistus 7. Komission ehdottamaa johdanto-osan kappaletta ei kuitenkaan saa poistaa, vaan johdanto-osaan lisätään uusi kappale, joka koskee "toimielinten tulevaa kehitystä, kuten yhteisön taloudellisia etuja suojaavan Euroopan syyttäjäviranomaisen perustamista siten, että perustamissopimuksen 280 artiklaa tarkistetaan". Komissio ehdotti tällaista jo Nizzan hallitustenvälisessä konferenssissa, ja Euroopan syyttäjäviranomaisen perustamisesta käydään parhaillaan laajaa kuulemista komission joulukuussa 2001 julkaiseman vihreän kirjan pohjalta.

Samasta syystä kuin tarkistus 1 on hylättävä, tarkistukset 7 ja 11 voidaan hyväksyä vain sillä edellytyksellä, että sana "asetus" korvataan sanalla "direktiivi".

Komissio hyväksyy myös tarkistuksen 27, jossa täsmennetään, että ainakin vakavien petosten tapauksissa määrättävät vapausrangaistukset saattavat johtaa luovuttamiseen. Tämä tarkistus on Euroopan yhteisöjen taloudellisten etujen suojaamista koskevan yleissopimuksen ja myös EY:n perustamissopimuksen 280 artiklan 4 kohdan mukainen.

3.2. Komission osittain hyväksymät tarkistukset

Tarkistuksesta 3 komissio voi hyväksyä uuden johdanto-osan kappaleen ensimmäisen virkkeen, jossa todetaan, että yhteisön taloudelliset edut kuuluvat yhteisön keskeisiin etuihin. Sen sijaan toista virkettä ei voida hyväksyä, sillä taloudellisten etujen suojaaminen ei kuulu kokonaan yhteisön oikeuden piiriin.

3.3 Tarkistukset, joita komissio ei hyväksy

Tarkistukset 1, 4, 28, 29 ja 30 eivät ole EY:n perustamissopimuksen 280 artiklan 4 kohdan toisen virkkeen mukaisia, sillä kyseisen kohdan mukaan artiklan nojalla toteutettavat toimenpiteet "eivät koske kansallisen rikosoikeuden soveltamista tai kansallista oikeudenhoitoa".

Tarkistuksella 12 täsmennetään "kansallisen virkamiehen" määritelmää tavalla, joka on sekä tarpeeton että alkuperäisen ehdotuksen määritelmää rajoittavampi, eikä sitä näin ollen voida hyväksyä.

Petoksen määritelmää koskevia tarkistuksia 13, 15 ja 19 ei voida hyväksyä, etenkään koska ne laajentaisivat liikaa rangaistaviksi teoiksi saatettavien petosten alaa ja ulottuisivat siis myös petosten valmistelutoimiin, joista säädetään jo riittävästi direktiiviehdotuksen 7 artiklan 2 kohdassa.

Uusia rangaistaviksi saatettavia tekoja koskevia tarkistuksia 14, 16 ja 17 ei voida hyväksyä, sillä ne eivät vastaa tämän direktiiviehdotuksen perusajatusta ja tavoitteita.

Komissio ei myöskään voi hyväksyä Euroopan petostentorjuntaviraston OLAFin asemaa koskevia tarkistuksia 5, 6 ja 31, sillä niillä ei ole suoraa yhteyttä direktiiviehdotuksen tarkoitukseen.

3.4. Päätelmät

Komissio muuttaa ehdotustaan edellä kuvatulla tavalla EY:n perustamissopimuksen 250 artiklan 2 kohdan mukaisesti.